Kings-raadslid braak gal oor MallettDinge lyk weer minder vreedsaam by die Southern Kings. Foto: Facebook. Die onweerswolke pak al weer saam rondom rugby in die Oos-Kaap. Die Southern Kings is tans breierloos nadat sy pad vroeër vandeesmaand met dié van Deon Davids geskei het. Die span speel vir die afgelope twee seisoene in die Guinness Pro14-liga en kon tot op hede nog net drie van hulle 42 kragmetings in dié kompetisie wen. Die vakante pos van hoofafrigter is intussen geadverteer en die oud-Springbokafrigter, Nick Mallett, is deur die Kings nadergetrek om met die aanstellingsproses te help. Maar in die jongste verwikkeling het een van die unie se raadslede, Bantwini Matika, sy mond behoorlik op sosiale media oor Mallett se betrokkenheid uitgespoel. In ’n sterk bewoorde aanval het Matika onder meer gesê dat die voormalige Bokafrigter nie geskik is om met die keurproses te help nie en dat hy ’n rassis is. “As ’n raadslid van die Kings dink ek nie ons het die hulp van die rassistiese Mallett nodig om die geskikte afrigter vir ons span te kry nie,” het hy op sy Facebookblad geskryf. Nick Mallett. (Foto: Skermskoot/SuperSport) “Mallett is nie bevoeg om ons te help met die kies van ’n nuwe afrigter wat homself tot ’n heeltemal getransformeerde Kings-span sal verbind nie.” Die inskrywing is intussen van sy Facebookblad verwyder. Hy het egter ook gesê dat Mallett nooit die Kings se transformasiebeleid sal ondersteun nie en daarom onbevoeg is om met die keuringsproses te help. Netwerk24 berig dat Loyiso Dotwana, die voorsitter van die Kings-raad, in ’n verklaring gesê het Matika se Facebook-inskrywing is “totaal onaanvaarbaar”. Dotwana het bygevoeg dat die inskrywing nie die mening van die uitvoerende raad óf dié van die Kings verteenwoordig nie. Daar gaan ook daadwerklike stappe gedoen word om die voorval intern te hanteer.